# Läätsemoonutuse parandus

Gilles
Caulier

    caulier dot gilles at free.fr

Gerhard
Kulzer

    gerhard at kulzer.net

DigiKami läätsemoonutuse plugin võimaldab korrigeerida fotode sfäärilise aberratsiooni efekti. See kasutab algoritmi, mille autoriõigus kuulub David Hodsonile.

KDE
Digikam

# Sissejuhatus

Tünnmoonutus on seotud lainurkobjektiividega. See annab piltidele veidi sfäärilise, väljapoole kalduva mulje, niiöelda tünniefekti. Seda on eriti hästi näha siis, kui pildi serval asub mõni sirge element. Padimoonutus on täpselt vastupidine ning on enamasti seotud teleobjektiivide või vee all tehtud piltidega. Sellised pildid tunduvad kalduvat tsentri poole. See torkab enamasti vähem silma kui vaadimoonutus, aga pildi servadel on ka see selgemini näha. Mõlemast moonutusest on meie plugina abil võimalik hõlpsasti vabaneda ilma pildi kvaliteedis mingeid kaotusi kandmata.

Plugin tegeleb ainult geomeetriliste moonutustega, selle abil ei saa korrigeerida värvimoonutusi.

Sfäärilise aberratsiooni eelvaatlust näeb allpool:

- (1): padimoonutus.

- (2): moonutus puudub.

- (3): tünnmoonutus.

## Läätsemoonutuse tüübid

## Plugina kasutamine

Kõigepealt veidi selgitusi. Geomeetriliseks korrektsiooniks kasutatakse neljanda astme polünoomkordajat.

- Esimese astme kordajaga muudetakse pildi suurus. Plugin nimetab seda suurenduseks.

- Teise astme kordaja käsitleb läätse peamist geomeetrilist moonutust ning korrigeerib pildi sisse- või väljakallet.

- Kolmanda astme kordaja teeb umbes sama, kuid mõjutab ennekõike keskme ja servade vahelist ala. Plugin seda ei kasuta.

- Neljanda astme kordaga korrigeerib vastandina teise astme kordajale pildi servi. Üheskoos suudavad nad peaaegu täielikult kõrvaldada pildi geomeetrilise moonutuse.

### Läätsemoonutuse paranduse dialoog

Moonutuse paranduse filtrit saab juhtida nelja liuguriga:

Peamine: see väärtus määrab teise astme moonutuse koguse. Negatiivne väärtus vastab tünnmoonutusele, positiivne padimoonutusele.

Serv: see väärtus määrab neljanda astme moonutuse. See mõjutab ennekõike pildi servi, mitte niivõrd keskosa.

Suurendus: see väärtus muudab terve pildi suurust (esimese astme parandus). Negatiivne väärtus vähendab pilti, positiivne suurendab.

Heledus: see võimaldab kohendada pildi nurkade heledust. Negatiivne väärtus kahandab pildi nurkade heledust, positiivne suurendab.

Filtri parimate seadistuste valimiseks näitab plugina dialoog pisipildi kujul valitud moonutuse parandust ruudustikmustrina.

Tünn- või padimoonutuse parandamisega tuleb tegelda enne pildi kärpimist või selle suuruse muutmist (kaasa arvatud perspektiivi kohendamine). Tegelikult peakski nende moonutustega tegelemine olema esimene asi, mida pildiga ette võtta. Kui kärbid pilti enne tünnmoonutuse kallale asumist, võib efekt anda väga vale tulemuse.

Sinu abistamiseks näitab tööriist püstist ja rõhtsat punktiirjoont. Nende nägemiseks vii hiirekursor eelvaatluse kohale. Liiguta kursor sulle olulisse kohta pildil, näiteks veejoonele või hoone nurgale ja klõpsa hiire vasaku nupuga joonte paigalejätmiseks. Seejärel korrigeeri tünn- või padimoonutust vastavalt joontele.

Padimoonutuse korrigeerimisel jääb korrigeeritud pildi nurkadesse must piire. Sellest saab vabaneda kas pilti kärpides (pildiredaktori menüükäsk Teisendus Kärbi) või siinsamas dialoogis suurendust muutes.

Enamiku piltide puhul piisab tünnmoonutuse parandamisest, kuid teatud piltide korral, näiteks otsevaated, maalid ja muu selline, on järgmine loogiline samm asuda perspektiivi kohendamise kallale, et kõik nurgad oleksid 90 kraadi all. Arvesta, et kaamerat käes hoides on peaaegu vältimatu mingilaadse perpektiivimoonutuse tekkimine.

## Plugin tegevuses

Siin on näide tünnmoonutuse paranduse kohta. Originaalpilt on (1), korrigeeritud pilt (2).

Siin näites on kasutatud järgmisi väärtusi:

- Peamine = 100.

- Serv = 0.

- Suurendus = -20..

- Heledus = 0.

### Läätsemoonutuse paranduse eelvaatlus